|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | ***Naslov:*** | **PRAVILNIK O POSEBNIM SANITARNIM USLOVIMA KOJE MORAJU DA ISPUNE OBJEKTI U KOJIMA SE PRUŽAJU USLUGE ODRŽAVANJA HIGIJENE, NEGE I ULEPŠAVANJA LICA I TELA ("Sl. glasnik RS", br. 8/2019)** |  |  |  | | --- | --- | | ***Rubrika:*** | XIX-2 - Penzijsko-invalidsko i zdravstveno osiguranje, socijalna, zdravstvena i drugi oblici zaštite/Zdravstveno osiguranje i zdravstvena zaštita |  |  |  | | --- | --- | | ***Nivo dokumenta:*** | Republike Srbije |  |  |  | | --- | --- | | ***Glasilo:*** | **Službeni glasnik RS, broj 8/2019 od 08/02/2019** |  |  |  | | --- | --- | | ***Vrsta propisa:*** | Pravilnici |  |  |  | | --- | --- | | ***Propis na snazi:*** | 16/02/2019 - |  |  |  | | --- | --- | | ***Verzija na snazi:*** | 16/02/2019 - |  |  |  | | --- | --- | | ***Osnov za donošenje:*** | Na osnovu člana 9. stav 2. Zakona o sanitarnom nadzoru ("Službeni glasnik RS", broj 125/04), Ministar zdravlja donosi PRAVILNIK O POSEBNIM SANITARNIM USLOVIMA KOJE MORAJU DA ISPUNE OBJEKTI U KOJIMA SE PRUŽAJU USLUGE ODRŽAVANJA HIGIJENE, NEGE I ULEPŠAVANJA LICA I TELA |  |  |  | | --- | --- | | ***Donosilac:*** | Ministarstvo zdravlja |  |  |  | | --- | --- | | ***Natpropis:*** | ZAKON O SANITARNOM NADZORU ("Sl. glasnik RS", br. 125/2004) |  |  |  | | --- | --- | | ***Ugašeni propisi:*** | PRAVILNIK O POSEBNIM SANITARNIM USLOVIMA KOJE MORAJU DA ISPUNE OBJEKTI U KOJIMA SE PRUŽAJU USLUGE ODRŽAVANJA HIGIJENE, NEGE I ULEPŠAVANJA LICA I TELA ("Sl. glasnik RS", br. 47/2006) |  |  |  | | --- | --- | | ***Sadrži obrasce:*** | Obrazac - Informisani pristanak korisnika solarijuma |  |  |  | | --- | --- | | ***Uneto u bazu:*** | 12/02/2019 |  |  |  | | --- | --- | | ***Komentar urednika:*** | - | |

|  |
| --- |
| **PRAVILNIK**  **O POSEBNIM SANITARNIM USLOVIMA KOJE MORAJU DA ISPUNE OBJEKTI U KOJIMA SE PRUŽAJU USLUGE ODRŽAVANJA HIGIJENE, NEGE I ULEPŠAVANJA LICA I TELA**  *("Sl. glasnik RS", br. 8/2019)* |

**Član 1**

Ovim pravilnikom propisuju se posebni sanitarni uslovi koje moraju da ispune svi objekti u kojima se obavlja delatnost pružanja usluga održavanja higijene, nege i ulepšavanja lica i tela i nemedicinskih estetskih intervencija kojima se narušava integritet kože.

**Član 2**

Objektima iz stava 1. ovog člana smatraju se, u smislu ovog pravilnika, svi objekti u kojima se pružaju usluge: frizerske, manikirske, pedikirske, kozmetičke, usluge masaže, solarijuma, pirsinga, tetovaže i sl. (u daljem tekstu: objekti).

**Član 3**

Prostorije u kojima se pružaju usluge: frizerske, manikirske, pedikirske, kozmetičke, usluge masaže, solarijuma, pirsinga, tetovaže i sl. (u daljem tekstu: usluge) funkcionalno su povezane i podeljene na posebne prostorne celine, ukoliko se u objektu pružaju različite usluge i ne mogu biti povezane sa prostorijama koje se koriste za stanovanje i obavljanje druge delatnosti.

**Član 4**

Zidovi, pregradni zidovi između odeljenja i tavanice u objektu su od čvrstog materijala, ravni, glatke površine i bez oštećenja, čisti, bele ili neke druge svetle boje.

Podovi su od čvrstog, vodonepropustivog materijala, ravni, bez oštećenja, pogodni za higijensko održavanje (čišćenje, pranje, dezinfekciju) i ne smeju biti klizavi.

U svim prostorijama obezbeđuje se temperatura vazduha od 18 do 25 °C u zavisnosti od vrste usluge.

**Član 5**

Objekat u kome se pružaju usluge: frizerske, manikirske, pedikirske, kozmetičke, usluge masaže, solarijuma, pirsinga, tetovaže, ima:

1) radnu prostoriju;

2) izdvojen prostor sa čekaonicom sa stolicama i vešalicom;

3) pomoćnu prostoriju (za smeštaj upotrebljenog rublja, prljave radne odeće, odlaganje pribora i sredstava za održavanje higijene prostorija, po potrebi za smeštaj mašine za pranje i sušenje rublja) ili izdvojen prostor u radnoj prostoriji ukoliko je radna prostorija manja od 14 m² odnosno ima dva mesta za pružanje usluga;

4) prostoriju ili izdvojen prostor u radnoj prostoriji za držanje čistog rublja i predmeta opšte upotrebe koji se koriste pri pružanju usluga;

5) sanitarni čvor sa predprostorom;

6) manji rashladni uređaj za čuvanje kozmetičkih preparata;

7) jednokratni potrošni materijal za zaštitu uređaja, opreme i nameštaja kao i sterilizator (autoklav ili suvi sterilizator).

Ukoliko se u istom objektu pružaju različite higijenske usluge prostorije su fizički odvojene u posebne prostorne i funkcionalno povezane celine. Izuzetno u slučaju pružanja srodnih usluga prostorije za pružanje higijenskih usluga mogu biti odvojene paravanima koji moraju biti svetlih boja i u čistom stanju.

**Član 6**

Površina radne prostorije zavisi od broja radnih mesta, kao i od vrste i broja usluga koje se u njoj pružaju.

Najmanja površina radne prostorije, sa jednim mestom za pružanje usluga iznosi po 8 m² za frizerske, manikirske i pedikirske usluge i po 10 m² za kozmetičke, usluge masaže, solarijuma, pirsinga, tetovaže i sl. Za svako novo mesto najmanja površina radne prostorije uvećava se za 2,5 m² po stolici, odnosno 4 m² po ležaju.

**Član 7**

Sanitarni čvor i predprostor opremljeni su uređajima, priborom i sredstvima za održavanje lične higijene (u kabini sanitarnog čvora držač sa toalet papirom, u predprostoriji pored uređaja za pranje ruku - sredstvo za pranje ruku i držač sa papirnim ubrusom ili uređaj za sušenje ruku - fenomat).

**Član 8**

U svim prostorijama gde se nalazi solarijum mora da stoji vidno postavljen natpis "UPOTREBA SOLARIJUMA MOŽE IZAZVATI RAK KOŽE".

Svi korisnici solarijuma daju informisani pristanak u dva primerka, jedan primerak zadržava vlasnik solarijuma a drugi korisnik, u kome je naznačeno da korisnik na sopstveni rizik koristi solarijum i u kome su navedena sva štetna dejstva UV zračenja.

Informisani pristanak korisnika solarijuma dat je na obrascu koji je odštampan uz ovaj pravilnik i čini njegov sastavni deo.

Solarijum ne mogu da koriste:

1. Lica koja koriste lekove koji su osetljivi na UV zračenje (ukoliko postoji sumnja, konsultovati lekara);

2. Maloletna lica;

3. Lica koja su bolovala ili boluju od malignih tumora kože ili boluju od oboljenja koja su praćena pojačanom osetljivošću na UV zračenje i/ili toplotu.

Na prijavnici objekta koji ima solarijum treba da stoje sledeće informacije:

1. Naziv i broj telefona;

2. Ime i prezime lica koje je odgovorno za rad solarijuma;

3. Broj telefona na koji korisnici mogu izneti svoje žalbe, komentare, pitanja ili potražiti pomoć.

Vlasnici solarijuma poseduju sertifikat o tehničkim karakteristikama aparata i servisnu knjigu. Tehničku ispravnost solarijuma utvrđuje ovlašćeno lice šestomesečno. Podaci o urađenom pregledu unose se u servisnu knjigu, a na solarijum se stavlja kontrolna nalepnica o izvršenom pregledu.

U kabini solarijuma postavlja se digitalni merač utrošenog vremena lampi bez mogućnosti resetovanja kako bi svaki klijent mogao da ima uvid o istrošenosti lampi, kao i sertifikat proizvođača o roku upotrebe lampi. Neposredno posle redovne zamene lampi, od strane ovlašćenog lica, stavlja se nalepnica sa datumom zamene.

**Član 9**

Lica koja pružaju usluge u objektima stručno su osposobljena za rad i poseduju dokument formalnog obrazovanja ili sertifikat o neformalnom obrazovanju i završenoj obuci izdat od strane ustanove koja ima status javno priznati izvođač aktivnosti obrazovanja odraslih i završenu javno priznatu obuku.

Diplome, uverenja, javne isprave, licence i uputstvo za korišćenje aparata u objektima iz člana 1. ovog pravilnika izloženi su na vidnom mestu u objektu u kojem se pružaju usluge održavanja higijene, nege i ulepšavanja lica i tela. Vlasnici aparata obezbeđuju obuku zaposlenih za rad, što se potvrđuje odgovarajućom potvrdom ovlašćenog distributera. Potvrda o stečenom obrazovanju mora biti javno i vidno istaknuta.

**Član 10**

Danom stupanja na snagu ovog pravilnika prestaje da važi Pravilnik o posebnim sanitarnim uslovima koje moraju da ispune objekti u kojima se pružaju usluge higijene, nege i ulepšavanja lica i tela ("Službeni glasnik RS", broj 47/06).

**Član 11**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

**Obrazac**

**INFORMISANI PRISTANAK KORISNIKA SOLARIJUMA**

Upotreba solarijuma predstavlja izlaganje kože i vidljivih sluznica ultravioletnom zračenju i može ozbiljno narušiti Vaše zdravlje i dovesti do raka kože.

Upotreba solarijuma može da dovede do:

1. Povećanog rizika za nastanak raka kože - lica koja koriste solarijum pre 35. godine starosti izlažu se riziku za nastanak malignog melanoma (najozbiljnija forma raka kože) za 75%; korišćenje solarijuma u bilo kom uzrastu povećava rizik za nastanak melanoma za najmanje 20%;

2. Povećanog rizika za nastanak raka kože sa svakom upotrebom solarijuma;

3. Oštećenja oka, uključujući melanom oka i povećani rizik za nastanak katarakte;

4. Prevremenog starenja kože, koja postaje rapava, gruba i naborana u mlađem životnom dobu;

5. Kratkoročnog, odmah vidljivog, rizika za zdravlje ukoliko se solarijum neadekvatno koristi, kao što je:

1) Pregorevanje kože, koja postaje crvena, bolna, a mogu se javiti i plikovi,

2) Suvoće kože,

3) Osip praćen svrabom,

4) Upale konjunktive oka praćene svrabom i težom povredom oka.

Solarijum ne mogu da koriste:

1. Lica koja koriste lekove koji povećavaju osetljivost na ultravioletno zračenje,

2. Maloletna lica,

3. Lica koja su bolovala ili boluju od malignih tumora kože ili boluju od oboljenja koja su praćena pojačanom osetljivošću na UV zračenje i/ili toplotu.

Pored navedenih stanja, najveći rizik za zdravlje od upotrebe solarijuma imaju lica svetle puti, lica sa brojem mladeža preko 50; sa velikim brojem pega; koja su ranije imala opekotine od sunca; koja imaju oslabljen imunološki sistem, kao i lica čiji su krvni srodnici imali maligne tumore kože.

U trudnoći koža postaje pojačano osetljiva na dejstvo ultravioletnih zraka, opekotine od sunca su češće i povećan je rizik za nastanak raka kože.

Svi korisnici solarijuma potpisuju obrazac za informisani pristanak u dva primerka, jedan zadržava firma a drugi korisnik.

Ja \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ sam zakonski punoletna/tan i pažljivo sam pročitala/o i razumela/o informaciju sadržanu o napred navedenom štetnom dejstvu upotrebe solarijuma i na sopstveni rizik svojevoljno biram da u ovom objektu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ budem izložen/a ultravioletnom zračenju.